Afonso de Albuquerque

Afonso de Albuquerque (Afonso d'Albuquerque eller Alfonso de Albuquerque) (født 1453 i Alhandra nær Lisboa i Portugal, død 16. desember 1515 på havet og begravet i Goa i India)  var en fremstående portugisisk sjøfarer, oppdager og admiral, av stor betydning for de portugisiske interesser i India.


== Bakgrunn og liv ==
Albuquerque var ved illegitime kjærlighetsforbindelser knyttet til det portugisiske hoff under Afonso V, der han også selv ble oppdratt. Etter å ha tjenestegjort i kongelig tjeneste, blant annet i Afrika, bega han seg først i 1503 mot Ostindia. Ekspedisjonen rundet Kapp det gode håp uten tap, og vel fremme i India bygde den opp en relasjon med den lokale rajahen og fikk slik tillatelse til å bygge et portugisisk fort i Cochin.Den første ekspedisjonen til India vendte tilbake i 1504, og resultatene av denne reisen ga Albuquerque tilgang på større ressurser til hans andre ekspedisjon. Den innledet han i 1506 sammen med Tristão da Cunha. Ekspedisjonen gikk til angrep på arabiske kolonier i Øst-Afrika. Deretter kom Albuquerque og da Cunha fra hverandre. Albuquerque seilte så mot Hormuz ytterst i Persiagulfen, der han steg i land før han fortsatte mot Malabarkysten i India. Dit kom han sent i 1508.
Da Albuquerque på kongelig oppdrag skulle avløse Francisco de Almeida støtte han på problemer, for Almeida nektet å la seg avløse og kastet i stedet Albuquerque i fengsel. Han satt innesperret i tre måneder før unnsetningen kom fra hjemlandet.
Albuquerque innledet så militære ekspedisjoner til lands i India med et mislykket angrep på Calicut i januar 1510. Deretter fortsatte han nordover og angrep Goa, som han klarte å erobre. 
Etter noe frem og tilbake ved Goa vendte Albuquerque sin interesse mot Malakka-sultanatet, som ble erobret av portugiserne den 24. august 1511 etter harde kamper. I 1512 satte Albuquerque igjen kursen tilbake mot Malabarkysten, men underveis ble flåten hans rammet av uvær: Hele krigsbyttet fra Malakka gikk tapt, og Albuquerques flaggskip havarerte.
På ordre fra Portugal skulle Albuquerque begi seg til Aden, som portugiserne beleiret i 1513. Han bega seg i denne sammenheng som første europeer inn i Rødehavet fra øst. Før han for siste gang vendte tilbake til India erobret han Hormuz i 1515 og gjorde det til et lydrike. 
Rett før ankomsten til Goa mottok Albuquerque meldingen om at han skulle avløses som øverstkommanderende i India av Lopo Soares de Albergaria, hans verste personlige fiende. Han døde før maktoverdragelsen rakk å finne sted.


== Litteratur ==
Albuquerque, Afonso de , D. Manuel I, António Baião, "Cartas para el-rei d. Manuel I", Editora Livraria Sá de Costa, 1957
Castanheda, Fernão Lopes de (1552), História do descobrimento e conquista da Índia pelos portugueses, Livro III (texto integral)
Albuquerque, Brás de (1774). Commentarios do grande Afonso Dalboquerque, parte I", Lisbon: Na Regia Officina Typografica.
Albuquerque, Brás de (1774). Commentarios do grande Afonso Dalboquerque, parte IV", Lisbon: Na Regia Officina Typografica
Danvers, Frederick Charles (1894). The Portuguese in India. London: W. H. Allen. ISBN 978-1-4021-5080-7 (reprint)
Diffie, Bailey W. and George D. Winius (1977). Foundations of the Portuguese Empire, 1415–1580. Minneapolis: University of Minnesota Press. ISBN 0-8166-0782-6.
Henry Morse Stephens (1892), "Albuquerque", 1892, Oxford Clarendon Press- Asian Educational Services, 2000, ISBN 81-206-1524-7
Marques, António Henrique R. de Oliveira (1972). History of Portugal, 2nd ed. New York: Columbia University Press. ISBN 0-231-08353-X.
M. D. D. Newitt, "A history of Portuguese overseas expansion, 1400-1668", Routledge, 2005, ISBN 0-415-23980-X
Panikkar, K. M. (1929). Malabar and the Portuguese: Being a History of the Relations of the Portuguese with Malabar from 1500 to 1663. Bombay: D.B. Taraporevala Sons. ASIN B000878T7Q
Kerr, Robert, (1824) "A General History and Collection of Voyages and Travels, Arranged in Systematic Order", (volume 6, I chapter), William Blackwood, Edinburgh
Sanceau, Elaine (1936), "Indies adventure: the amazing career of Afonso de Albuquerque, captain-general and governor of India (1509-1515)", Blackie, 1936


== Referanser ==